CELEX: 
Language: hu
Date: 2019-05-06 00:00:00
Title: A BIZOTTSÁG (EU) .../... VÉGREHAJTÁSI HATÁROZATA az egységes európai égbolt légiforgalmi szolgáltatási (ATM) hálózati funkcióiért felelős hálózatirányító kinevezéséről

A BIZOTTSÁG (EU) .../... VÉGREHAJTÁSI HATÁROZATA
            
            
               (2019.5.6.)
            
            
               az egységes európai égbolt légiforgalmi szolgáltatási (ATM) hálózati funkcióiért felelős hálózatirányító kinevezéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a légtérnek az egységes európai égbolt keretében történő szervezéséről és használatáról szóló, 2004. március 10-i 551/2004/EK európai parlamenti és tanácsi rendeletre (légtérrendelet)
                  1
                és különösen annak 6. cikke (2) bekezdésének b) pontjára,
            
            
               az Egységes Égbolt Bizottsággal való konzultációt követően,
            
            
               mivel:
            
            
               (1)Az 551/2004/EK rendelet 6. cikke (6) bekezdésének megfelelően a tagállamok a központi áramlásszervező egység (CFMU) létrehozása révén megbízták az Eurocontrolt a légiforgalmi áramlásszervezéssel.
            
            
               (2)2011. július 7-i C(2011) 4130 final határozatával a Bizottság az Eurocontrolt nevezte ki hálózatirányítóvá az egységes európai égbolt ATM hálózati funkcióinak végrehajtásához szükséges feladatok 2011. július és 2019. december közötti elvégzésére.
            
            
               (3)A Bizottság 2011 és 2016 között rendszeresen felülvizsgálta, hogy az Eurocontrol milyen hatékonyan látta el e feladatokat. A Bizottság arra a következtetésre jutott, hogy az Eurocontrol feladatait működési szempontból kielégítő módon végezte.
            
            
               (4)2017-ben a Bizottság felülvizsgálta az ATM hálózati funkciók irányítását, pénzügyi vonatkozásait, költségbázisát és költséghatékonyságát, és megállapította, hogy nagyobb igazgatási autonómiát kell biztosítani a hálózatirányító számára. Az Eurocontrol főigazgatója a 2017. november 1-jei XI/91 (2017) határozattal
                  2
                engedélyezte ezt az autonómiát az Eurocontrol hálózatirányítójának feladatait ellátó hálózatirányítási igazgató számára.
            
            
               (5)A Bizottság továbbá arra a következtetésre jutott, hogy az ATM hálózati funkciókat a 2011–2016 közötti időszakhoz képest jobban és költséghatékonyabb módon kell ellátni, különösen a párhuzamos erőfeszítések elkerülése révén, annak érdekében, hogy a tagállamoknak e funkciók ellátásához kevesebb – vagy legalábbis nem több – pénzügyi és emberi erőforrást kelljen felhasználniuk.
            
            
               (6)Figyelembe véve, hogy a léginavigációs szolgálatok és a hálózati funkciók teljesítményrendszerének létrehozásáról szóló, 2013. május 3-i 390/2013/EU rendelet
                  3
                8. cikkében a teljesítményrendszerre vonatkozóan meghatározott első és második referencia-időszakban az Eurocontrol hálózatirányítói feladatainak elvégzését a költséghatékonyság szempontjából összességében pozitívnak ítélték, valamint hogy biztosítani kell az üzletmenet-folytonosságot az ATM hálózati funkcióinak ellátásában, a Bizottság 2018. július 17-én egy javaslat benyújtására kérte fel az Eurocontrolt. A Bizottság felkérte az Eurocontrolt, hogy közölje, hajlandó-e és képes-e újból elvállalni a hálózatirányítói feladatoknak az 551/2004/EK rendelet 6. cikkének (2) bekezdésében előírt feltételekkel összhangban történő ellátását. Ezzel összefüggésben a Bizottság arra is felkérte az Eurocontrolt, hogy ismertesse, hogyan fog megfelelni a légiforgalmi szolgáltatási (ATM) hálózati funkciók végrehajtására vonatkozó részletes szabályok megállapításáról és a 677/2011/EU bizottsági rendelet hatályon kívül helyezéséről szóló, 2019. január 24-i (EU) 2019/123 bizottsági végrehajtási rendelet
                  4
                4. cikkének (3) bekezdésében meghatározott feltételeknek, valamint vázolja fel, hogy kinevezését követően miként fogja teljesíteni az említett rendelet 4. cikkének (4) bekezdésében meghatározott követelményeket.
            
            
               (7)A 2018. december 17-én benyújtott javaslatában az Eurocontrol információkat bocsátott rendelkezésre az (EU) 2019/123 bizottsági végrehajtási rendelet 4. cikkének (3) és (4) bekezdésében meghatározott követelményekre vonatkozóan.
            
            
               (8)A Bizottság ezt követő kérésének eleget téve az Eurocontrol további pontosításokat nyújtott be.
            
            
               (9)A Bizottság értékelte az Eurocontrol által ismertetett információkat, és megállapította, hogy teljesülnek az (EU) 2019/123 bizottsági végrehajtási rendelet 4. cikkének (3) bekezdésében meghatározott követelmények.
            
            
               (10)Az Eurocontrol javaslatában – külön hivatkozva az első és második referencia-időszakban hálózatirányítóként végzett eredményes tevékenységére – foglalkozik az (EU) 2019/123 bizottsági végrehajtási rendelet 4. cikke (3) bekezdésének a) pontjában említett kérdésekkel. A javaslat az említett rendelet 7. cikkében meghatározott feladatok ellátásához szükséges szakértelemről és képességekről tesz tanúbizonyságot.
            
            
               (11)Az (EU) 2019/123 bizottsági végrehajtási rendelet 4. cikke (3) bekezdésének b) pontjával összhangban az Eurocontrol javaslatában minőségi és mennyiségi szempontból meghatározta a hálózati funkciók kezelése tekintetében általa elérni kívánt fő célkitűzéseket, valamint azt, hogy miként fog magas színvonalú szolgáltatásokat biztosítani az operatív érdekelt felek számára.
            
         
         
            
               (12)Az Eurocontrol — hivatkozva többek között az első és a második referencia-időszak során levont tanulságokra – az (EU) 2019/123 bizottsági végrehajtási rendelet 4. cikke (3) bekezdésének c) pontjával összhangban ismertette a hálózatirányítóként alkalmazni tervezett megközelítést és eszközöket.
            
            
               (13)Ha a hálózatirányító már folytat a hálózati funkciók végrehajtásához szükségesektől eltérő tevékenységeket, akkor az (EU) 2019/123 bizottsági végrehajtási rendelet 4. cikke (3) bekezdésének d) pontja előírja számára annak bizonyítását, hogy ezen egyéb tevékenységek folytatása a 7. cikkben megjelölt hálózatirányítói feladatoktól függetlenül fog történni. Javaslatában az Eurocontrol jelezte, hogy a hálózatirányítónak a hálózati funkciók végrehajtásához szükséges feladatait a hálózatirányítási igazgatósága fogja ellátni, és hogy szervezete e részének tevékenységei megfelelően el fognak különülni az egyéb tevékenységektől.
            
            
               (14)A 4. cikk (3) bekezdésében foglalt követelmények teljesítése mellett az Eurocontrol javasolta továbbá, hogy a kinevezési időszaka alatt folytassák tovább a hálózatirányítói feladatok ellátása költséghatékonyságának javítását.
            
            
               (15)Az Eurocontrolt ezért ki kell nevezni hálózatirányítóvá.
            
            
               (16)Tekintettel az ATM hálózati funkciók ellátását támogató, korszerű rendszer létrehozásához szükséges beruházásokra és a hálózat stabil és folytatólagos működtetése biztosításának szükségességére, ennek a kinevezésnek ki kell terjednie az egységes európai égboltra vonatkozó teljesítmény- és díjszámítási rendszer létrehozásáról, valamint a 390/2013/EU és a 391/2013/EU végrehajtási rendelet hatályon kívül helyezéséről szóló, 2019 február 11-i (EU) 2019/317 végrehajtási rendelet
                  5
                7. cikkében meghatározott harmadik és negyedik referencia-időszakra.
            
            
               (17)Az (EU) 2019/123 bizottsági végrehajtási rendelet 4. cikke (4) bekezdésének a) pontjával összhangban a hálózatirányítónak a harmadik referencia-időszak kezdete előtt meg kell szereznie az Európai Unió Repülésbiztonsági Ügynöksége által kiállított tanúsítványt.
            
            
               (18)A hálózatirányító autonómiájának biztosítása érdekében fontos, hogy a hálózatirányítónak kinevezett szervezeten belül megfelelően elkülönítsék a tevékenységeket. Az (EU) 2019/123 bizottsági végrehajtási rendelet 4. cikke (3) bekezdésének d) pontjával összhangban ezért az Eurocontrolnak hálózatirányítói tevékenységeit minden más tevékenységtől függetlenül kell végeznie, a nemzetközi szervezetek munkájához kapcsolódó tevékenységek tekintetében is.
            
            
               (19)A tagállamokkal és a harmadik országokkal – amelyek számára a hálózatirányító szolgáltatásokat nyújt – szembeni méltányosság biztosítása érdekében a hálózatirányítónak megfelelő finanszírozási és kiadási mechanizmusokkal kell rendelkeznie, és tiszteletben kell tartania a számlakezelésre vonatkozó szabályokat,
            
            
               ELFOGADTA EZT A HATÁROZATOT:
            
            
               1. cikk
            
            
               A hálózatirányító kinevezése
            
            
               (1)Az Eurocontrolt kinevezik hálózatirányítónak.
            
            
               (2)Az (1) bekezdésben említett kinevezés az (EU) 2019/317 végrehajtási rendelet 7. cikkében meghatározott harmadik és negyedik referencia-időszakra szól.
            
            
               2. cikk
            
            
               A hálózatirányító feladatai
            
            
               (1)A hálózatirányítóként eljáró Eurocontrol ellátja az (EU) 2019/123 bizottsági végrehajtási rendelet 7. cikkében említett, az ATM hálózati funkciók végrehajtásához szükséges feladatokat.
            
            
               (2)A hálózatirányítóként eljáró Eurocontrol feladatait az (EU) 2019/123 bizottsági végrehajtási rendelet 4. cikkében említett követelményeknek megfelelően látja el.
            
            
               3. cikk
            
            
               Tanúsítás
            
            
               Az Eurocontrol hálózatirányítóként rábízott feladatainak 2020. január 2-án történő megkezdése előtt az (EU) 2017/373 bizottsági végrehajtási rendeletnek
                  6
                megfelelően megszerzi az Ügynökség által kiállított tanúsítványt.
            
         
         
            
               4. cikk
            
            
               A hálózatirányító és a hálózati igazgatótanács
            
            
               (1)A hálózatirányítónak az (EU) 2019/123 bizottsági végrehajtási rendelet 18. cikke (4) bekezdése c) pontjában említett vezetője az Eurocontrol hálózatirányítói igazgatóságának igazgatója.
            
            
               (2)Az Eurocontrolnak az (EU) 2019/123 bizottsági végrehajtási rendelet 18. cikke (4) bekezdésének f) pontjában említett képviselője az Eurocontrol főigazgatója.
            
            
               (3)A hálózatirányító viseli a hálózati igazgatótanács elnökének adminisztratív támogatásával kapcsolatos költségeket.
            
            
               5. cikk
            
            
               Részvétel a tagállamokkal folytatott konzultációban
            
            
               A Bizottság kérésére a hálózatirányító részt vesz a tagállamokkal folytatott, az (EU) 2019/123 bizottsági végrehajtási rendelet 21. cikkében említett konzultációban.
            
            
               6. cikk
            
            
               A feladatok független gyakorlása
            
            
               Az (EU) 2019/123 bizottsági végrehajtási rendelet 4. cikke (3) bekezdésének d) pontjával összhangban az Eurocontrol hálózatirányítói feladatait minden más tevékenységtől függetlenül végzi, a nemzetközi szervezetek munkájához kapcsolódó tevékenységek tekintetében is.
            
            
               7. cikk
            
            
               A hálózatirányító finanszírozási és kiadási mechanizmusai, valamint a számvitel elkülönítése
            
            
               (1)Az (EU) 2019/123 bizottsági végrehajtási rendelet 24. cikke (1) bekezdésében említett megállapodások sérelme nélkül a hálózatirányító olyan mechanizmusokkal rendelkezik, amelyek biztosítják, hogy a tagállamok és az említett rendelet 24. cikkének (1) és (2) bekezdésében említett harmadik országok a hálózatirányítóra bízott feladatok tekintetében méltányos és arányos finanszírozást nyújtsanak a hálózatirányítóra bízott feladatokhoz. A számlakezelés tekintetében a hálózatirányító tiszteletben tartja a (3) és (4) bekezdést. 
            
            
               (2)A hálózatirányító gondoskodik arról, hogy az uniós tagállamok által az (EU) 2019/123 bizottsági végrehajtási rendelet 25. cikkének (1) bekezdésével összhangban teljesített kifizetéseket ne használják fel a rendelet 7. cikkében említett feladatoktól eltérő, vagy a rendelet 24. cikkének (3) és (4) bekezdése alapján harmadik országok részvételével összefüggésben felmerült tevékenységek költségeinek finanszírozására.
            
            
               (3)Az (EU) 2019/123 bizottsági végrehajtási rendelet 25. cikke (3) bekezdésének c) pontjával összhangban az Eurocontrol hálózatirányítói feladatait egy, az Eurocontrol költségvetésén belüli külön számla fedezi.
            
            
               (4)A (3) bekezdésben említett számlán belül a hálózatirányító külön tünteti fel az (EU) 2019/123 bizottsági végrehajtási rendelet 24. cikkének (3) és (4) bekezdésében említett együttműködési megállapodások következtében felmerült költségeket és teljesített kifizetéseket.
            
            
               8. cikk
            
            
               Hatálybalépés
            
            
               Ez a határozat az Európai Unió Hivatalos Lapjában való kihirdetését követő huszadik napon lép hatályba.
            
         
         
            
               Kelt Brüsszelben, -án/-én. 2019.5.6.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        HL L 96., 2004.3.31., 20. o.
               
               
                  
                     (2)
                  
                        Határozat aláírási hatásköröknek és/vagy jogoknak a halózatirányítási igazgató számára történő, az Ügynökség más egységei által nyújtott támogatási szolgáltatásokkal, a hálózatirányítási költségvetési eljárással, a hálózatirányítási operatív személyzettel folytatott szociális párbeszéd keretében megvalósuló technikai egyeztetésekkel, valamint az Eurocontrol hálózati funkcióinak ellátásához szükséges operatív és technikai megállapodásokkal kapcsolatos kérdésekben való átruházásáról.
               
               
                  
                     (3)
                  
                        HL L 128., 2013.5.9., 1. o.
               
               
                  
                     (4)
                  
                        HL L 28., 2019.1.31., 1. o.
               
               
                  
                     (5)
                  
                        HL L 56., 2019.2.25., 1. o.
               
               
                  
                     (6)
                  
                        A Bizottság (EU) 2017/373 végrehajtási rendelete (2017. március 1.) a légiforgalmi szolgáltatást/léginavigációs szolgáltatásokat és más légiforgalmi szolgáltatási hálózati funkciókat és azok felügyeletét ellátó szolgáltatókra vonatkozó közös követelmények meghatározásáról, valamint a 482/2008/EK rendelet, az 1034/2011/EU, az 1035/2011/EU és a 2016/377/EU végrehajtási rendelet hatályon kívül helyezéséről, továbbá a 677/2011/EU rendelet módosításáról (HL L 62., 2017.3.8., 1. o.).